El nou servei d'orientació jurídica Justiprop arriba a l'Eliana
23 de maig de 2022

L'Eliana posarà en marxa aquesta setmana l'Oficina d'Informació Jurídica de Proximitat (Justiprop), un nou servei d'orientació, assessorament i informació jurídica gratuïta per a la ciutadania. El servei, finançat per la Generalitat Valenciana, estarà prestat per professionals de l'advocacia a la planta baixa de l'edifici de la Policia Local (c/ Puríssima, 12) els divendres en horari de 10 a 14 hores.

La implantació d'aquesta oficina evitarà a elianers i elianeres desplaçaments al cap de la partida judicial de Llíria, oferint-los una resposta ràpida als seus dubtes jurídics i en tràmits administratius. Totes les assistències es realitzaran amb cita prèvia telemàtica https://www.leliana.es/es/pagina/solicitar-cita-previa o bé per telèfon al 96 275 80 30.

La ciutadania rebrà de manera gratuïta informació en matèria d'accés a la justícia, mediació, assistència a les víctimes del delicte i protecció dels drets, informació sobre seus judicials, sobre tràmits administratius davant el registre civil, mercantil i de la propietat o accés a l'estat de tramitació de processos judicials, entre altres.

L'alcalde, Salva Torrent, ha valorat molt positivament l'arribada d'aquesta nova assistència que permetrà a la ciutadania comptar amb els serveis de l'administració de Justícia sense eixir de l'Eliana i que s'emmarca en l'avantprojecte de la Llei orgànica d'eficiència organitzativa del Ministeri de Justícia, que preveu la reconversió dels Jutjats de Pau en Oficines de Justícia als municipis.